CELEX: 32016R1963
Language: sl
Date: 2016-11-09 00:00:00
Title: Izvedbena uredba Komisije (EU) 2016/1963 z dne 9. novembra 2016 o spremembi Izvedbene uredbe (EU) 2015/2378 glede standardnih obrazcev in jezikovne ureditve, ki se uporabijo v zvezi z direktivama Sveta (EU) 2015/2376 in (EU) 2016/881

10.11.2016   
            
            
               SL
            
            
               Uradni list Evropske unije
            
            
               L 303/4
            
         IZVEDBENA UREDBA KOMISIJE (EU) 2016/1963
   z dne 9. novembra 2016
   o spremembi Izvedbene uredbe (EU) 2015/2378 glede standardnih obrazcev in jezikovne ureditve, ki se uporabijo v zvezi z direktivama Sveta (EU) 2015/2376 in (EU) 2016/881
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2011/16/EU z dne 15. februarja 2011 o upravnem sodelovanju na področju obdavčevanja in razveljavitvi Direktive 77/799/EGS (1) in zlasti člena 20(5) in (6) Direktive,
   ob upoštevanju naslednjega:
   
               (1)
            
            
               Člen 8a Direktive 2011/16/EU določa obvezno avtomatično izmenjavo podatkov o vnaprejšnjih davčnih stališčih s čezmejnim učinkom in vnaprejšnjih cenovnih sporazumih. Standardni obrazec, vključno z jezikovno ureditvijo, bi bilo treba uporabiti za navedene izmenjave, razviti pa bi bilo treba varno osrednjo podatkovno zbirko držav članic za beleženje podatkov.
            
         
               (2)
            
            
               Člen 8aa Direktive 2011/16/EU določa obvezno avtomatično izmenjavo podatkov o poročilih po državah. Jezikovno ureditev bi bilo treba sprejeti glede na obrazec, ki se uporabi za izmenjave.
            
         
               (3)
            
            
               Izvedbeno uredbo Komisije (EU) 2015/2378 (2) bi bilo zato treba ustrezno spremeniti.
            
         
               (4)
            
            
               Zaradi skladnosti in pravne varnosti je primerno uskladiti datume začetka uporabe te uredbe z datumi, do katerih bi se morali začeti uporabljati zakoni in drugi predpisi v državah članicah, ki so potrebni za uskladitev s členoma 8a in 8aa Direktive 2011/16/EU.
            
         
               (5)
            
            
               Ukrepi iz te uredbe so v skladu z mnenjem Odbora za upravno sodelovanje pri obdavčevanju –
            
         SPREJELA NASLEDNJO UREDBO:
   Člen 1
   Spremembe Izvedbene uredbe (EU) 2015/2378
   Izvedbena uredba (EU) 2015/2378 se spremeni:
   
               1.
            
            
               vstavi se naslednji člen 2a:
               „Člen 2a
               Standardni obrazci, vključno z jezikovno ureditvijo, za obvezno avtomatično izmenjavo podatkov o vnaprejšnjih davčnih stališčih s čezmejnim učinkom in vnaprejšnjih cenovnih sporazumih
               1.   Pri uporabljenih obrazcih „element“ in „polje“ pomenita rubriko obrazca, v kateri se lahko zabeležijo podatki, ki se izmenjajo v skladu z Direktivo 2011/16/EU.
               2.   Obrazec, ki se v skladu s členom 8a Direktive 2011/16/EU uporabi za obvezno avtomatično izmenjavo podatkov o vnaprejšnjih davčnih stališčih s čezmejnim učinkom in vnaprejšnjih cenovnih sporazumih, je usklajen s Prilogo VII k tej uredbi.
               3.   Ključni elementi iz člena 20(5) Direktive 2011/16/EU so elementi iz člena 8a(6)(b), (h) in (i) navedene direktive, navedeni ključni elementi pa se pošljejo tudi v angleškem jeziku.“;
            
         
               2.
            
            
               vstavi se naslednji člen 2b:
               „Člen 2b
               Jezikovna ureditev za obvezno avtomatično izmenjavo podatkov o poročilu po državah
               Ključni elementi iz člena 20(6) Direktive 2011/16/EU so podatki ali pojasnila, vključena v preglednico 3 oddelka III Priloge III k navedeni direktivi, navedeni ključni elementi pa se pošljejo tudi v angleškem jeziku, razen v primeru dogovora o uporabi drugega uradnega jezika Unije med državo članico pošiljateljico in vsemi drugimi državami članicami, ki se jim podatki pošljejo v skladu s členom 8aa(2) Direktive 2011/16/EU.“;
            
         
               3.
            
            
               doda se Priloga VII, kakor je določeno v Prilogi k tej uredbi.
            
         Člen 2
   Začetek veljavnosti in uporaba
   Ta uredba začne veljati dvajseti dan po objavi v Uradnem listu Evropske unije.
   Uporablja se od 1. januarja 2017.
   Vendar se člen 1(2) uporablja od 5. junija 2017.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 9. novembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 64, 11.3.2011, str. 1.
   
      (2)  Izvedbena uredba Komisije (EU) 2015/2378 z dne 15. decembra 2015 o določitvi podrobnih pravil za izvajanje nekaterih določb Direktive Sveta 2011/16/EU o upravnem sodelovanju na področju obdavčevanja in razveljavitvi Izvedbene uredbe (EU) št. 1156/2012 (UL L 332, 18.12.2015, str. 19).
   
      PRILOGA
      Izvedbeni uredbi (EU) 2015/2378 se doda naslednja priloga:
      
         
            „PRILOGA VII
            
               Obrazec iz člena 2a
            
            Obrazec o obvezni avtomatični izmenjavi podatkov o vnaprejšnjih davčnih stališčih s čezmejnim učinkom in vnaprejšnjih cenovnih sporazumih v skladu s členom 8a Direktive 2011/16/EU vsebuje poleg elementov iz člena 8a(6) navedene direktive naslednje polje:
            
                        (a)
                     
                     
                        sklic na stališče.“